b"\n_START_ARTICLE_\nArco de Ladrillo\n_START_PARAGRAPH_\nL'Arco de Ladrillo (literalment: Arc de Maons) \xc3\xa9s un monument singular de la ciutat de Valladolid. Es tracta d'un arc sobre les vies del ferrocarril Madrid-Hendaia, proper a l'Estaci\xc3\xb3 de Valladolid-Campo Grande. Va ser constru\xc3\xaft el 1856, i es va aixecar immediatament abans de l'estesa de les vies, per la qual cosa pot ser considerat com a la primera construcci\xc3\xb3 ferrovi\xc3\xa0ria de la ciutat, pr\xc3\xb2leg de l'arribada del ferrocarril a Valladolid.\n_START_SECTION_\nCaracter\xc3\xadstiques\n_START_PARAGRAPH_\nSalva tot l'espai de les vies tra\xc3\xa7ant un arc escarser de 30 m de llum i 23 metres de radi de curvatura central, m\xc3\xa9s est\xc3\xa8s a l'extrad\xc3\xb3s, per unir-se als estreps. Cal destacar la netedat de la forma, fonent arc i contraforts. Les seves bases no s\xc3\xb3n sim\xc3\xa8triques, una t\xc3\xa9 unes dimensions de 6,50 metres d'ample i 2,60 metres d'alt mentre que l'altra \xc3\xa9s m\xc3\xa9s ampla, amb 6,62 metres, per\xc3\xb2 tamb\xc3\xa9 m\xc3\xa9s baixa, 1,71 metres. El projecte original definia la simetria en les seves bases; l'actual asimetria es deu a errors de replanteig de la cintra durant la seva execuci\xc3\xb3 i els petits ajustos despr\xc3\xa9s del descintrat._NEWLINE_Tota l'estructura consta de 147.276 maons massissos, amb un pes de 800 tones, disposats en fileres transversals, excepte en els estreps, on s\xc3\xb3n horitzontals. Del total, 34.680 maons s\xc3\xb3n visibles i cadascun d'ells mesura 22,2 cent\xc3\xadmetres de llarg, 14 d'ample i 5 d'alt. Hi ha m\xc3\xa9s dades, confirmades aquest any. La base dels estreps \xc3\xa9s, en part, de ma\xc3\xa7oneria acarada. La seva cara superior est\xc3\xa0 arrebossada, probablement per millorar la seva impermeabilitat._NEWLINE_Sense utilitat pr\xc3\xa0ctica coneguda, possiblement va ser constru\xc3\xaft com a una ostentaci\xc3\xb3, conseq\xc3\xbc\xc3\xa8ncia de la rivalitat entre ferro i ma\xc3\xb3 a la fi del segle XIX i principis del segle XX. Hi ha diverses versions diferents sobre el seu origen: Garc\xc3\xada Valladolid l'atribueix a Juli\xc3\xa1n S\xc3\xa1nchez, com a enc\xc3\xa0rrec de la Companyia dels Camins de Ferro del Nord d'Espanya, com a model de com havien de ser els arcs que es col\xc2\xb7locarien a la boca dels t\xc3\xbanels, tamb\xc3\xa9 s'atribueix a l'enginyer Venancio del Valle; alguns creuen que es va construir en honor a la Reina Isabel II quan va venir a Valladolid a inaugurar les obres del ferrocarril, per\xc3\xb2 aix\xc3\xb2 ha de ser fals, ja que l'arc \xc3\xa9s anterior al ferrocarril; altres fonts afirmen que l'arc va servir per construir la cintra d'algun pont ferroviari, sobre el Duero o com a model general, per\xc3\xb2, probablement, la m\xc3\xa9s cre\xc3\xafble \xc3\xa9s la que l'atribueix a Joaqu\xc3\xadn Fern\xc3\xa1ndez Gamboa, amb motiu d'una exposici\xc3\xb3, per demostrar la qualitat i resist\xc3\xa8ncia del ma\xc3\xb3 produ\xc3\xaft a la seva f\xc3\xa0brica._NEWLINE_Produeix el fenomen ac\xc3\xbastic que dues persones col\xc2\xb7locades als seus extrems, per l'interior de cadascun dels estreps i parlant en un to de veu normal, se senten perfectament l'una a l'altra, sense que una tercera posada al centre percebi qu\xc3\xa8 diuen, ja que l'intrad\xc3\xb3s condueix el so de forma molt efica\xc3\xa7._NEWLINE_El futur d'aquesta singular construcci\xc3\xb3 \xc3\xa9s incert, ja que les obres de soterrament del ferrocarril al seu pas per la ciutat obligaran al seu desmuntatge i trasllat, operaci\xc3\xb3 complexa per a una estructura de ma\xc3\xb3."